Facebook va Microsoft kompaniyalari o‘zaro hamkorlikda g‘ayritabiiy loyihaga qo‘l urishdi. Ular Atlantika okeanidan uzunligi 6,6 ming km. bo‘lgan internet-kabel yotqizishni rejalashtirishyapti. Bu haqda CNN telekompaniyasi xabar bergan. Ma’lumotlarga ko‘ra, kabel Virjiniya qirg‘oqlaridan boshlanib, Ispaniyaga qadar davom etadi va “soniyasiga 160 terabayt” tezlikda ishlaydi. Shu ma’noda mazkur kabel amaldagisiga qaraganda yuqori quvvatda ishlaydi. Dastlabki ma’lumotlarga ko‘ra, loyihani amalga oshirish joriy yilning avgust oyidan boshlanadi va bir yil davom etadi. Facebook va Microsoft’ning bu ishdagi hamkorlari Ispaniyaning yirik telekommunikatsiya kompaniyasi bo‘lmish Telefonica hamda Telxius hisoblanadi.